**Alexander Maximiliam Michael Junior Nylander Altelius** (s. 2. maaliskuuta 1998 Calgary, Alberta, Kanada) on ruotsalais-kanadalainen jääkiekkoilija, joka pelaa NHL-joukkue Columbus Blue Jacketsin organisaatiossa. Buffalo Sabres varasi Nylanderin ensimmäisellä kierroksella kahdeksantena pelaajana NHL:n varaustilaisuudessa 2016. Hän on pelipaikaltaan vasen laitahyökkääjä. NHL:n kykyjenetsijätoimiston OHL-pelaajiin erikoistunut Matt Ryan on luonnehtinut Nylanderia dynaamiseksi hyökkääväksi pelaajaksi. Ryanin mukaan hänellä on kyky rakentaa peliä ahtaissakin paikoissa ja tilanteiden ulkopuolella. Ryanin mukaan Nylanderilla on myös sekä hyvä pelintekokyky että laukaus. Nylander laukoo oikealta.

Ura
---

### Seuraura

Nylander syntyi Kanadassa, mutta kasvoi Tukholmassa. Hän palasi kuitenkin myöhempinä juniorivuosinaan Pohjois-Amerikkaan ja Nylanderin kasvattajaseurana pidetään Chicago Missionia. Kaudeksi 2011–2012 Nylander siirtyi taas Ruotsiin ja SDE HF:n junioreihin. Kesken kauden 2013–2014, joulukuussa 2013 hän siirtyi seuran J18-junioreista samassa sarjassa pelaavaan Södertälje SK:hon, jonka paras pistemies ja maalintekijä Nylander oli J18 Allsvenskanissa tehoilla 12+10=22.

Kaudeksi 2014–2015 Nylander vaihtoi AIK IF:ään. Hän teki jo 16-vuotiaana läpimurtonsa J20 SuperElitissä. Nylander oli tehoilla 15+25=40 joukkueensa paras syöttäjä ja hän jakoi AIK:n sisäisen pistepörssin voiton ikätoverinsa Jesper Brattin kanssa. Nylander debytoi kauden aikana myös seuran miesten joukkueessa Ruotsin toiseksi korkeimmalla sarjatasolla HockeyAllsvenskanissa, jossa hän pelasi kolme runkosarja- ja neljä Kvalserien AS:n ottelua tehopistein 1+1=2. Nylander teki Allsvenskan-debyyttinsä 3. joulukuuta 2014 Almtuna IS:ää vastaan. Hän sai ottelussa jääaikaa 4.33 minuuttia. Nylander sai käyttöönsä isänsä Michaelin käyttämän pelinumeron 92. Michael itse pelasi vielä saman kauden alussa AIK:ssa, mutta hän lopetti uransa 11 ottelun jälkeen. Michael siirtyi joukkueen apuvalmentajaksi ja näin ollen valmensi myös Alexanderia.

Mississauga Steelheads varasi Nylanderin 12. pelaajana CHL:n varaustilaisuudessa 2015. Samana kesänä hänet varasi myös USHL-joukkue Dubuque Fighting Saints 239. pelaajana. Nylander teki syyskuussa 2015 kaksivuotisen sopimuksen Ruotsin pääsarja SHL:n nousijajoukkue Rögle BK:n kanssa, mutta joukkue lainasi hänet samalla Mississauga Steelheadsin OHL-joukkueeseen kaudeksi 2015–2016. Nylander voitti joukkueen sisäisen piste-, maali- ja syöttöpörssin tehoilla 28+47=75 ja ylsi samaan myös pudotuspeleissä tehoilla 6+6=12. Hän voitti OHL:n runkosarjan tulokkaiden piste- ja syöttöpörssin. Nylander palkittiin kauden päätteeksi liigan vuoden tulokkaana Emms Family Awardilla, valittiin liigan kolmanteen tähdistökentälliseen ja tulokkaiden ensimmäiseen tähdistökentälliseen. Hänet valittiin myös koko CHL:n vuoden tulokkaaksi. Nylander pelasi kauden aikana myös CHL Top Prospects Gamessa.

Buffalo Sabres varasi Nylanderin ensimmäisellä kierroksella koko NHL:n varaustilaisuuden kahdeksantena pelaajana ja ensimmäisenä ruotsalaispelaajana kesällä 2016. Samana kesänä hänet varasi myös Metallurg Magnitogorsk 53. pelaajana KHL:n varaustilaisuudessa. Jo saman vuoden heinäkuussa Nylander teki kolmivuotisen tulokassopimuksen Sabresin kanssa. Seura lähetti hänet syksyn harjoitusleirin päätteeksi AHL-joukkue Rochester Americansiin. Nylanderin tulokaskausi toi 65 runkosarjaottelussa tehot 10+18=28. Hän debytoi kauden 2016–2017 aikana myös Sabresin NHL-joukkueessa, jossa Nylander pelasi neljä runkosarjaottelua tehden yhden syöttöpisteen. Hän teki NHL-debyyttinsä runkosarjan neljänneksi viimeisellä kierroksella 3. huhtikuuta 2017 Toronto Maple Leafsia vastaan, jolloin Nylander myös kohtasi isoveljensä Williamin. Alexander Nylander sai ottelussa jääaikaa 14.28 minuuttia. Sabresin päävalmentaja Dan Bylsman mukaan veljesten kohtaaminen oli suunniteltu juttu.

Syksyn 2017 harjoitusleirin päätteeksi Sabres lähetti Nylanderin Rochester Americansin AHL-joukkueeseen.

Heinäkuussa 2019 Sabres kauppasi Nylanderin Chicago Blackhawksiin vaihdossa Henri Jokiharjuun.

Elokuussa 2021 Nylander teki Blackhawksin kanssa yksivuotisen ja noin 847 000 dollarin arvoisen jatkosopimuksen.

Tammikuussa 2021 Blackhawks kauppasi Nylanderin Pittsburgh Penguinsiin vaihdossa Sam Laffertyyn.

Helmikuussa 2024 Penguins kauppasi Nylanderin ja ehdollisen kuudennen kierroksen varausvuoron vuoden 2026 varaustilaisuudessa Columbus Blue Jacketsiin vaihdossa Emil Bemströmiin.

### Maajoukkueura

Nylander pelasi alle 20-vuotiaiden MM-kilpailuissa vuosina 2016, 2017 ja 2018, joista viimeisin turnaus päättyi hopeaan. Ensimmäisessä turnauksessa hän voitti Ruotsin sisäisen piste- ja maalipörssin tehoilla 4+5=9 sekä jakoi sisäisen syöttöpörssin voiton kolmen muun pelaajan kanssa. Nylanderin kanssa joukkueessa pelasi myös hänen isoveljensä William. Hän jakoi koko vuoden 2017 turnauksen pistepörssin voiton Venäjän Kirill Kaprizovin kanssa tehoilla 5+7=12, mutta varsinaisen kärkisijan vei kuitenkin suuremman maalimäärän turvin Kaprizov. Nylander valittiin turnauksen tähdistökentälliseen. Valmennus valitsi hänet Ruotsin turnauksen yhdeksi kolmesta parhaasta pelaajasta. Nylander valittiin myös Suomea vastaan pelatun alkulohkon ottelun päätteeksi joukkueensa ottelun parhaaksi pelaajaksi.

Vuoden 2018 turnauksessa Nylander toimi Ruotsin varakapteenina. Hän jakoi tehoilla 1+6=7 joukkueen sisäisen pistepörssin voiton Lias Anderssonin ja Elias Petterssonin kanssa sekä sisäisen syöttöpörssin voiton Rasmus Dahlinin kanssa. Valmennus valitsi Nylanderin Ruotsin turnauksen yhdeksi kolmesta parhaasta pelaajasta. Hänet valittiin myös Tšekkiä vastaan pelatun alkulohkon ottelun päätteeksi joukkueensa ottelun parhaaksi pelaajaksi.

Nylander osallistui myös alle 18-vuotiaiden MM-kilpailuihin vuonna 2016, jolloin hän voitti hopeaa. Nylander voitti Ruotsin sisäisen piste- ja syöttöpörssin tehoilla 3+8=11. Hän voitti myös joukkueen sisäisen tehotilaston lukemalla +5. Nylander pelasi myös alle 18-vuotiaiden Ivan Hlinkan muistoturnauksessa vuonna 2015, jolloin hän voitti hopeaa. Nylander jakoi Ruotsin sisäisen pistepörssin voiton William Fällströmin kanssa tehoilla 2+4=6 ja hän voitti joukkueen sisäisen tehotilaston lukemalla +2.

Nylander pelasi myös World U-17 Hockey Challengessa marraskuussa 2014, jolloin hän voitti pronssia. Nylander oli Ruotsin paras pistemies ja syöttäjä tehoilla 2+5=7. Yhteensä hän on pelannut kymmenen nuorten ja 32 poikien maaottelua.

Muuta
-----

Nylanderin isoveli William pelaa NHL-joukkue Toronto Maple Leafsin organisaatiossa. Veljesten isä Michael Nylander pelasi omalla urallaan yli 900 NHL-ottelua, ja hän toimii Mississauga Steelheadsin OHL-joukkueen apuvalmentajana. Myös veljesten sedät Peter ja Thommy Nylander ovat pelanneet jääkiekkoa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2014–2015 | AIK IF | Allsvenskan | 3 | 0 | 0 | 0 | 0 | – | – | – | – | – |
| 2015–2016 | Mississauga Steelheads | OHL | 57 | 28 | 47 | 75 | 18 | 6 | 6 | 6 | 12 | 2 | U18 | 7 | 3 | 8 | 11 | 0 |
|  |  |  |  |  |  |  |  |  |  |  |  |  | JMM | 7 | 4 | 5 | 9 | 0 |
| 2016–2017 | Rochester Americans | AHL | 65 | 10 | 18 | 28 | 6 | – | – | – | – | – | JMM | 7 | 5 | 7 | 12 | 0 | Ykköstähdistö |
|  | Buffalo Sabres | NHL | 4 | 0 | 1 | 1 | 0 | – | – | – | – | – |
| 2017–2018 | Rochester Americans | AHL | 51 | 8 | 19 | 27 | 10 | 3 | 0 | 0 | 0 | 0 | JMM | 7 | 1 | 6 | 7 | 2 |
|  | Buffalo Sabres | NHL | 3 | 1 | 0 | 1 | 0 | – | – | – | – | – |
| 2018–2019 | Rochester Americans | AHL | 49 | 12 | 19 | 31 | 12 | – | – | – | – | – |
|  | Buffalo Sabres | NHL | 12 | 2 | 2 | 4 | 4 | – | – | – | – | – |
| 2019–2020 | Chicago Blackhawks | NHL | 65 | 10 | 16 | 26 | 10 | 8 | 0 | 0 | 0 | 2 |
| 2020–2021 | Chicago Blackhawks Loukkaantunut | NHL | 0 | 0 | 0 | 0 | 0 | – | – | – | – | – |
| 2021–2022 | Rockford IceHogs | AHL | 23 | 8 | 4 | 12 | 2 | – | – | – | – | – |
|  | Wilkes-Barre/Scranton Penguins | AHL | 44 | 14 | 16 | 30 | 8 | 6 | 3 | 3 | 6 | 0 |
| 2022–2023 | Wilkes-Barre/Scranton Penguins | AHL | 55 | 25 | 25 | 50 | 8 | – | – | – | – | – | MM | 8 | 0 | 2 | 2 | 2 |
|  | Pittsburgh Penguins | NHL | 9 | 1 | 1 | 2 | 6 | – | – | – | – | – |
| 6 kautta | yhteensä | NHL | 93 | 14 | 20 | 34 | 20 | 8 | 0 | 0 | 0 | 2 |
| 5 kautta | yhteensä | AHL | 287 | 77 | 101 | 178 | 46 | 9 | 3 | 3 | 6 | 0 |

Lähteet
-------

* Alexander Nylander The Internet Hockey Databasessa (englanniksi)
* Alexander Nylander Legends of Hockey -sivustolla (englanniksi)
* Alexander Nylander *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9 10  Alexander Nylander *Elite Prospects*. Everysport Media Group AB.  (englanniksi)
2. 1 2  Alexander Nylander The Internet Hockey Databasessa (englanniksi)
3. ↑  Morreale, Mike G.: -named-top-skater-in-final-2016-nhl-draft-rankings/c-280262490?tid=277764372 Dubois jumps to top of draft rankings *NHL.com*.  12.4.2016. National Hockey League. Viitattu 4.7.2016. (ruotsiksi)
4. ↑  Ulfvebrand, Joakim: "Han finns inte med på vår lista" *www.lt.se*.  18.12.2013. MittMedia AB. Viitattu 4.7.2016. (ruotsiksi)
5. ↑  Alexander Nylander lämnar SSK – klar för AIK  23.8.2014. UppdragSport.se.  Arkistoitu 25.6.2016. Viitattu 4.7.2016. (ruotsiksi)
6. ↑  Landén, Petter: Alexander Nylander gjorde allsvensk debut  3.12.2014. AB Kvällstidningen Expressen. Viitattu 4.7.2016. (ruotsiksi)
7. ↑  Mauritzon, Lasse: Framtidsnamn klar för Rögle *roglebk.se*.  5.9.2015. Rögle Marknads AB. Viitattu 4.7.2016. (ruotsiksi)
8. ↑  SABRES INK NYLANDER TO ENTRY-LEVEL DEAL  15.7.2016. Buffalo Sabres. Viitattu 16.7.2016. (englanniksi)
9. ↑  Bill Hoppe Twitterissä (englanniksi)
10. ↑  Toronto Maple Leafs – Buffalo Sabres – April 3rd, 2017 *NHL.com*.  3.4.2017. National Hockey League. Viitattu 4.4.2017. (englanniksi)
11. ↑  Lampinen, Ville: Topit ja flopit: Nylanderin veljekset vastakkain, Lehkonen osui kahdesti *Jatkoaika.com*.  4.4.2017. Jatkoaika r.y. Viitattu 4.4.2017.
12. ↑  Sabres assign Malone, Nylander to Rochester  3.10.2017. Buffalo Sabres. Viitattu 22.10.2017. (englanniksi)
13. ↑
14. ↑
15. ↑
16. ↑
17. ↑  BEST PLAYER OF THE GAME SELECTED BY THE TEAM (pdf)  3.1.2017. IIHF. Viitattu 4.4.2017. (englanniksi)
18. ↑  BEST PLAYER OF THE GAME SELECTED BY THE TEAM (pdf)  5.1.2018. IIHF.  Arkistoitu 6.1.2018. Viitattu 7.1.2018. (englanniksi)